Rīgas ASK (1953—1991)
Šis raksts ir par agrāko basketbola klubu. Par citām jēdziena ASK nozīmēm skatīt nozīmju atdalīšanas lapu. Rīgas ASK bija Padomju Armijas basketbola klubs, kas pastāvēja no 1953. līdz 1991. gadam Latvijas PSR galvaspilsētā Rīgā. 20. gadsimta 50. gados tas bija viens no spēcīgākajiem basketbola klubiem Eiropā. ASK piedalījās PSRS čempionātā. Tajā tika gūtas trīs uzvaras (1955, 1957, 1958), kā arī trīs reizes tika uzvarēts Eiropas čempionvienību kausa izcīņā (1958, 1959, 1960). 1958. gada 20. jūnijā Rīgas ASK kļuva par pirmajiem Eiropas čempionvienību kausa ieguvējiem, Sofijā otrajā finālspēlē pieveicot "Akademik" ar 84-71 (pirmās spēles rezultāts bija 86-81). Šīs spēles rezultatīvākie ASK spēlētāji bija Maigonis Valdmanis (15 punkti), Valdis Muižnieks (15), Jānis Krūmiņš (12).